JY LEES NOU So roep jy klaas vakie tydens jou swangerskap
Swangerskap: Die speelreëls vir spatare
Een van die minder bekende kwale van swangerskap is dat jy lank voor baba se opwagting al sleg begin slaap. Hier’s raad.
Slapeloosheid terwyl jy verwag steek gewoonlik eers teen die middel van jou swangerskap kop uit. In die eerste trimester slaap ’n swanger vrou gewoonlik baie goed en diep (en onophoudelik!). Maar namate jou boepie swel, begin jy agterkom dat jy snags wawyd wakker rondrol, al is jy ook doodmoeg. Daar is baie oorsake en gelukkig ook heelwat oplossings wat ’n beter nagrus kan verseker.
Angstig oor kraam
Van week 25 af begin jy dalk al angstig voel oor die geboorte wat voorlê of oor al die ingrypende veranderinge wat daarna op jou wag. Die oplossing is om jou so goed moontlik voor te berei op die dinge wat jou angstig maak. Gesels gerus met ’n berader of jou gesondheidsorggewer oor alles wat jou gespanne maak, is die raad van die babakenner Suster Lilian in haar Swanger­skap- en geboorteboek: Die volledige gids (Human & Rousseau). Vind alles uit oor die kraam- en die geboorteproses. Kennis is mag en jy sal baie meer in beheer voel as jy oor al die feite beskik en ’n positiewe bevalling begin visualiseer. Neem dalk ook ’n homeopatiese middel om die angstigheid te verminder en om jou voor slaaptyd te help kalm word.
Vuur in die bors
Sooibrand word ’n probleem veral in die derde trimester, maar dikwels ook vroeër. Namate jou baba groei en jou baarmoeder uitsit en teen jou maag begin druk, vloei die suur maaginhoud deur na die alkaliese slukderm en brand die vliesvoering. Boonop laat die ekstra progesteroon in jou lyf die klep tussen die maag en slukderm verslap, en dis juis hierdie klep wat die opstoot van die maaginhoud en dus sooibrand keer. Wanneer jy gaan lê, vloei die nare suur maaginhoud dan in die slukderm terug en veroorsaak ongemak.
Gelukkig is daar heelwat produkte op die mark wat vir swanger vroue veilig is en sooibrand doeltreffend help voorkom. As jy egter middels wil vermy, kan jy gereelde klein maaltye eet eerder as drie groot etes per dag. Probeer ook om te eet minstens drie uur voor jy gaan slaap, want sooibrand word erger wanneer jy lê. Wees bedag op die soort kos wat sooibrand vererger, soos skerp, vetterige en ryk kos.
Suster Lilian beveel ook die homeopatiese Magen-druppels aan en die weefselsout Nat Phos.
“Vra jou apteker om ’n spesiale vorm van Magen met die naam Magen Pulv van Natura se homeopatiese laboratorium te bestel. Voeg twee teelepels van die poeier by 150 ml warm water en drink dit. Dit verskaf ’n wonderlike koel gevoel en verlig sooibrand veilig en doeltreffend.”
Jy kan ook die koppenent van jou bed effens lig of baie ekstra kussings agter jou kop en skouers plaas om jou bolyf te lig. So span jy swaartekrag in om die suur onder jou slukderm te hou.
Kramp in die kuit
Kuitkrampe kom algemeen in die tweede en derde trimester voor en daar is baie raad om dit te voorkom en te verminder.
As jy so ’n kramp kry, maak jou been reguit en buig jou enkel en tone na jou neus toe om die kuitspier so lank moontlik te strek. Dit behoort die pyn te verminder. Strek jou kuite voor slaaptyd.
Suster Lilian sê krampe kan die gevolg wees van verhoogde magnesiumverbruik, wat eise aan jou bloedsomloop stel.
“Die weefselsout Mag Phos is ’n uitstekende aanvulling en verbeter die opname van magnesium. Los drie keer per dag een of twee tablette in jou mond op en weer wanneer jy die krampe voel. Drink warm rooibostee omdat hitte die werking van magnesium verbeter,” sê sy.
Vertel jou dokter van die krampe – sysal moontlik ’n kalsium-en-magnesium­aanvulling voorskryf.
Volgens die boek What to Expect When You’re Expecting (Murkoff, Eisenberg en Hathaway, uitgegee deur Simon & Schuster) dra moegheid en vloeistofopeenhoping in jou bene ook tot krampe by.
As jy regtig elke aand krampe kry, kan jy bedags dik ondersteunende kouse dra (vra by die apteek) wat sal help.
Laat jou bene genoeg rus en drink agt glase water of ander vloeistof per dag.
Studies wys dat 30% van alle swanger vroue snork.
Jy snork jou maat wakker
Studies wys dat 30 persent van swanger vroue snork. En al het jy nooit tevore gesnork nie, kan jy dit in jou swangerskap doen. ’n Stoomlugbevogtiger in die kamer kan help, of spuit ’n soutoplossing in jou neus voor jy gaan slaap.
Jou neus is waarskynlik toe as gevolg van waterterughouding of opgeswelde lugwegvliese weens al die ekstra vloeistof wat in jou liggaam rondvloei terwyl jy swanger is. Suster Lilian se raad: Die weefselsoute Nat Mur en Nat Sulph help om die vloeistofbalans van die weefsel te reguleer en verstopping van die neusgange te verlig. Drink een van elk drie keer per dag.
Verlig ’n werklike toe neus met die veilige homeopatiese neussproei Nasenol of Pharyna-druppels.
Nasosinus-kapsules kan help as jy al voor jou swangerskap sinusprobleme gehad het.
’n Sterk rug gaan jou swangerskap baie makliker maak. Doen oefeninge om jou rug te ondersteun en soepel te hou en begin dit doen sodra jy uitvind jy verwag. Let op jou postuur en dra altyd gemaklike skoene.
’n Stewige matras is baie belangrik. Belê gerus in ’n nuwe een as joune al oud is. Ondersteun jou lyf met baie kussings. Lê op jou sy met ’n kussing tussen jou knieë, een agter jou rug en een onder jou maag.
Probeer om nie op jou rug te slaap nie.
As jy steeds nie kan slaap nie, moenie opspring en TV kyk of die huis begin skoonmaak nie. Lê liewer net rustig en fokus daarop dat jy wel rus kry deur te lê. So nie, kan jy altyd jou man wakker skud – seks is ’n uitstekende slaapmiddel!
Swanger vroue se drome weerspieël hul dramatiese lewensveranderinge. Hier is ’n paar algemene drome wat swanger vroue dikwels droom:
My baba is ’n diertjie Vir baie vroue is ’n troeteldier die naaste wat hulle aan moederskap gekom het en die dierbaba-droom is ’n oefendroom vir wanneer die regte baba opdaag.
Uit die baarmoeder Om te droom dat jy jou baba uit die baarmoeder haal en dan weer terugplaas, weerspieël jou behoefte om doodseker te maak dat jou kleintjie na wense ontwikkel. Dis veral algemeen by vroue wat ’n miskraam gehad het.
Water As jy dikwels droom dat jy swem, wys dit op jou hunkering daarna om jou baba te ontmoet, want jou baba woon in water.
Verdrinking Dit simboliseer ’n gevoel van oorweldiging, maar kan ook dui op ’n vrees dat jou water op ’n openbare plek breek.
Meer oor: raad| slaap| swanger